Nordjyllands Politi modtog anmeldesen kl. 21.16 torsdag aften og sendte både indsatsleder og bilinspektør til området. To personer var blevet påkørt. Det drejer sig om en 18-årig og en 75-årig kvinde. Begge fra lokalområdet. De er efter ulykken begge blevet lagt i koma. Det fortæller vagtchef ved Nordjyllands Politi Ole Buus til Ritzau. Den 75-årige er kommet alvorligt til skade og er i kritisk tilstand, mens den 18-årige er i stabil tilstand. De to kvinder stod på vejen, da de ville tilse en påkørt hund, der lå på vejbanen. - Der er en mand, som kommer kørende i sin bil på Skagensvej i sydgående retning med ret lav hastighed - omkring 60-70 kilometer i timen. Her påkører han så to fodgængere, som står ude på kørebanen, fortæller Ole Buus til Ritzau. Bilisten er en 56-årig mand fra lokalområdet. Han er ikke kommet fysisk til skade.

Opsummering:
To kvinder er kommet alvorligt til skade torsdag aften, da de blev påkørt på Skagensvej i Frederikshavn. Ulykken skete cirka 200 meter nord for rundkørslen ved Apholmen og Golfparken.